SL Uradni list Evropske unije C 143/139

Mnenje Evropskega ekonomsko-socialnega odbora o predlogu direktive Evropskega parlamenta in Sveta o spremembi Direktive 2006/126/ES Evropskega parlamenta in Sveta v zvezi z vozniškimi dovoljenji z vgrajenimi funkcijami voznikove kartice

(COM(2011) 710 final – 2011/0327 (COD))

2012/C 143/28

Poročevalec: g. SIMONS

Evropski parlament in Svet sta 17. novembra 2011 oziroma 14. decembra 2011 sklenila, da v skladu s členoma 91 in 304 Pogodbe o delovanju Evropske unije (PDEU) Evropski ekonomsko-socialni odbor zaprosita za mnenje o naslednjem dokumentu:

Predlog direktive Evropskega parlamenta in Sveta o spremembi Direktive 2006/126/ES Evropskega parlamenta in Sveta v zvezi z vozniškimi dovoljenji z vgrajenimi funkcijami voznikove kartice

COM(2011) 710 final – 2011/0327 (COD).

Strokovna skupina za promet, energijo, infrastrukturo in informacijsko družbo, zadolžena za pripravo dela Odbora na tem področju, je mnenje sprejela 3. februarja 2012.

Evropski ekonomsko-socialni odbor je mnenje sprejel na 478. plenarnem zasedanju 22. in 23. februarja 2012 (seja dne 22. februarja) s 122 glasovi za, 5 glasovi proti in 12 vzdržanimi glasovi.

1. Sklepi in priporočila

1.1 Zaradi enotnejše uporabe zakonodaje Odbor meni, da bi se bilo priporočljivo odločiti za uredbo namesto direktive, s čimer bi preprečili lastna tolmačenja držav članic.

1.2 Odbor podpira končni cilj predloga Komisije, tj. vključitev funkcij voznikove kartice v vozniško dovoljenje, kar naj bi privedlo do večje skladnosti s socialno zakonodajo, ki ureja čas vožnje in počitka. Vendar meni, da se bo treba za dosego jasne, izvedljive in učinkovite ureditve najprej spopasti z več težavami, kot so delno navedene v točki 4.

1.3 Če teh težav ne bo mogoče rešiti, Odbor priporoča, da se izvede študija o združljivosti veljavne zakonodaje na tem področju in da se ta spremeni na tak način, da nobena generacija digitalnih tahografov ne bi izgubila svoje funkcionalnosti. Odbor priporoča, da pri tej študiji sodelujejo socialni partnerji, proizvajalci tahografov in nadzorni organi.

1.4 Odbor ima dvome glede zmanjšanja upravnih bremen v višini 100 milijonov EUR na leto, kot ga navaja Komisija. Meni, da je treba to navedbo dobro utemeljiti, saj analiza učinkov, ki jo je izvedla Komisija, ne zadostuje.

1.5 Odbor priporoča, da je treba glede na končni cilj vključitve voznikove kartice v vozniško dovoljenje poskrbeti za učinkovito usklajevanje z državami, ki so pogodbenice Evropskega sporazuma o delu posadk na vozilih, ki opravljajo mednarodne cestne prevoze (AETR), kot tudi z državami, ki niso pogodbenice tega sporazuma, da bi zagotovili enotno in pravilno izvrševanje te zakonodaje in nadzor nad njo.

1.6 Po mnenju Odbora bi morala Komisija pojasniti, kako namerava rešiti težave iz točke 4, povezane z združitvijo voznikove kartice z vozniškim dovoljenjem z uporabo enega samega mikročipa. Ena možnost bi lahko bila, da se v vozniško dovoljenje vgradita dva ločena čipa, s čimer pa po vsej verjetnosti ne bi rešili vseh težav.

2. Uvod

2.1 Komisija je 11. novembra 2011 objavila predlog direktive o spremembi Direktive 2006/126/ES Evropskega parlamenta in Sveta v zvezi z vozniškimi dovoljenji z vgrajenimi funkcijami voznikove kartice (COM(2011) 710 final). Evropski parlament in Svet sta v skladu s členoma 91 in 304 PDEU Evropski ekonomsko-socialni odbor zaprosila, da pripravi mnenje o tem predlogu.

2.2 Odbor pozdravlja dejstvo, da je bil zaprošen za mnenje o tej temi, saj meni, da je pomembna za izboljšanje socialne zakonodaje na področju cestnega prevoza potnikov in blaga.

2.3 Predlog Komisije je povezan z njenim predlogom uredbe o spremembi Uredbe Sveta (EGS) št. 3821/85 o tahografu (nadzorni napravi) v cestnem prometu in spremembi Uredbe (ES) št. 561/2006 v zvezi z voznim časom in časom počitka voznikov.

2.4 Odbor je o uredbah iz točke 2.3 na plenarnem zasedanju 7. decembra 2011 sprejel mnenje (1), v katerem je o tem predlogu navedel: „Odbor pozdravlja predlog Komisije glede združitve funkcionalnosti vozniške kartice z vozniškim dovoljenjem, s čimer bi se povečala varnost in zmanjšale upravne obremenitve, kolikor je to v praksi mogoče.“

2.5 Predlog Komisije se nanaša na združitev voznikove kartice in vozniškega dovoljenja, s čimer bi se po mnenju Komisije zmanjšale možnosti goljufij in dolgoročno tudi upravna bremena, saj predlog predvideva pridobitev in izdajo enega samega dokumenta namesto dveh. Po ocenah Komisije naj bi na ta način prihranili približno 100 milijonov EUR na leto.

3. Splošne ugotovitve

3.1 Odbor se zavzema za poenotenje zakonodaje, tako da bi bilo čim manj nesporazumov glede njenega tolmačenja. Komisija se je odločila, da bo predlog pripravila v obliki direktive (verjetno zato, ker je tudi zakonodaja o vozniškem dovoljenju v isti obliki), s čimer pa države članice dobijo možnost lastnega tolmačenja. Odbor se sprašuje, ali ne bi bil predlog uredbe primernejša izbira.

3.2 Odbor podpira osnovni cilj predloga Komisije, tj. omogočiti boljše izvrševanje socialnih predpisov v cestnem prometu ter hkrati zmanjšati možnost goljufij in upravna bremena, vendar meni, da bo treba najprej rešiti nekatere težave, kot so navedene v točki 4.

3.3 Kar zadeva ocenjene prihranke pri upravnih stroških v višini 100 milijonov evrov letno, ki jih je na podlagi ocene učinka napovedala Komisija, Odbor meni, da vključitev voznikove kartice v vozniško dovoljenje sama po sebi ne zagotavlja teh prihrankov. Združitev dokumentov ne pomeni nujno večje učinkovitosti in zmanjšanja stroškov.

3.4 Odbor se sprašuje, ali predlog Komisije o vozniškem dovoljenju z vgrajenimi funkcijami voznikove kartice nudi zadostno zaščito voznikom, ki so med vožnjo v državi pogodbenici AETR zunaj EU deležni cestnega preverjanja. Pri uvedbi nove zakonodaje je treba v prvi vrsti poskrbeti, da se z državami, ki so pogodbenice AETR, kot tudi z državami, ki niso pogodbenice tega sporazuma, doseže jasen dogovor o izvrševanju predpisov in nadzoru nad njimi.

3.5 Če za težave glede predloga Komisije, ki so med drugim navedene v tej in naslednjih točkah, ne bo mogoče poiskati enostavnih rešitev, Odbor priporoča, da se izvede študija o združljivosti veljavne zakonodaje na tem področju in da se ta spremeni na tak način, da nobena generacija digitalnih tahografov ne bi izgubila svoje funkcionalnosti. Zdi se priporočljivo, da se v to študijo vključijo vsi udeleženi akterji, tj. socialni partnerji, proizvajalci tahografov in nadzorni organi.

4. Posebne ugotovitve

4.1 Po mnenju Odbora Komisija ni dovolj jasno razložila, kako namerava rešiti težave, povezane z združitvijo voznikove kartice z vozniškim dovoljenjem z uporabo enega samega mikročipa.

4.1.1 Kot primer naj navedemo kršitev zakonodaje o času vožnje in počitka: ta naj bi imela za posledico odvzem vozniškega dovoljenja, kar bi bilo v številnih primerih nesorazmerno.

4.1.2 Specifikacije čipa za voznikovo kartico se razlikujejo od tistih za vozniško dovoljenje. Ali to pomeni, da je treba prilagoditi zakonodajo o digitalnem tahografu?

4.1.3 Predpisi, ki urejajo odvzem voznikove kartice, se razlikujejo od predpisov, ki urejajo odvzem vozniškega dovoljenja. Ta pravila so določena v zakonodaji EU, pa tudi v nacionalni zakonodaji, zato jih je težko uskladiti.

4.1.4 Vozniško dovoljenje se v nekaterih državah uporablja tudi kot osebna izkaznica. Če se bo želel voznik z njim legitimirati, ga bo moral vzeti iz čitalca. Vendar pa voznikove kartice med snemanjem, vožnjo ali drugimi dejavnostmi ni dovoljeno vzeti iz snemalne naprave.

4.1.5 V nekaterih državah članicah že imajo kombinacijo spričevala voznikovih poklicnih kvalifikacij in vozniškega dovoljenja. Združitev z voznikovo kartico bo privedla do bolj razširjene uporabe kombinirane kartice.

4.1.6 Združitev vozniškega dovoljenja in voznikove kartice bi lahko imela posledice za sporazum AETR, ki bi jih bilo treba preučiti in razrešiti še pred sprejetjem predloga Komisije.

4.1.7 V skladu s predlogom Komisije bo moral mikročip vozniškega dovoljenja vsebovati tudi aplikacije voznikove kartice. Vendar je to zaradi različnih specifikacij teh dveh dokumentov težko izvedljivo. Odbor podpira zamisel, da se v vozniško dovoljenje vgradita dva mikročipa namesto enega samega.

V Bruslju, 22. februarja 2012 Predsednik Evropskega ekonomsko-socialnega odbora Staffan NILSSON

(1) UL C 43, 15.2.2012, str. 79–81.